E-8603/2008

Mál þetta, sem dómtekið var 27. mars 2009, er höfðað fyrir Héraðsdómi Reykjavíkur af Telefast AS, Skolmar 24, NO Sandefjord, Noregi, gegn SímaStjörnu ehf. kt. 000000-0000, Miðhrauni 28, Garðabæ, með stefnu sem birt var 2. október 2008.

Dómkröfur stefnanda eru að stefnda verði gert að greiða stefnanda skuld að fjárhæð EUR 54.118,00, ásamt dráttarvöxtum samkvæmt 1. mgr. 6. gr. laga nr. 38/2001 af EUR 43.333,00 frá 7. febrúar 2008 til 14. febrúar 2008 og af EUR 10.785,00 frá 14. febrúar 2008 til greiðsludags. Þá er krafist málskostnaðar samkvæmt framlögðum málskostnaðarreikningi.

Dómkröfur stefnda er að hann verði sýknaður af öllum kröfum stefnanda. Þá er krafist málskostnað samkvæmt framlögðum málskostnaðarreikningi.

Stutt yfirlit um atvik að baki máli og ágreiningsefni í því: Af stefnu og framlögðum skjölum er stefnandi leggur fram má ætla að stefndi, sem áður bar nafnið Strax Iceland ehf., hafi keypt vörur af stefnanda en ekki greitt fyrir þær. Stefnandi greinir ekki nákvæmleg frá því hvaða vörur þetta voru, hvenær stefndi pantaði vörurnar frá stefnanda né hvenær þær voru afhentar stefnda. Af útskrift úr hlutafélagaskrá, er stefnandi lagði fram, má hins vegar ætla að Strax Holdings Inc. hafi stofnað stefnda, SímaStjörnu ehf., en dagsetning samþykkta síðarnefnda félagsins er, hinn 24. ágúst 2007. Og þar er greint frá því að starfsemin felist í smásölu á fjarskiptabúnaði í sérverslunum og að hlutafé sé 2.155.202 krónur.

Af hálfu stefnda segir hins vegar frá því að félagið [Strax ehf.] hafi stundað viðskipti með farsíma og skyldar vörur og hafi stefnandi verið einn birgja hans frá árinu 2006. Stefndi hafi verið í eigu Strax Holdings Inc. þegar viðskipti aðila hófust.

Þá segir í greinargerð stefnda að vorið 2007 hafi félagið HP Farsímalagerinn ehf. verið stofnað. Hafi það verið stofnað í þeim tilgangi að kaupa, annars vegar verslunarrekstur Hans Petersen hf. og hins vegar SímaStjörnuna ehf., sbr. 1. gr. kaupsamnings Strax Holdings Inc. og HP Farsímalagersins ehf., sbr. dskj. nr. 9. Formlega hafi verið gengið frá kaupsamningnum, hinn 10. ágúst 2007, sbr. dskj. nr. 9. Samkvæmt 8. gr. samningsins hafi HP Farsímalagerinn ehf. tekið við réttindum og skyldum Strax ehf. frá og með 1. apríl 2007. Frá og með 1. apríl 2007 hafi stefndi ekki haft neinn rekstur undir höndum og eftir 1. apríl 2007 hafi reikningar frá stefnanda verið færðir til bókar og greiddir af HP Farsímalagernum ehf., en félagið hafi greitt 779.255 evrur til stefnanda í viðskiptum milli aðila eftir 1. apríl 2007.

Þá greinir stefndi frá því að HP Farsímalagerinn ehf. hafi verið úrskurðaður gjaldþrota hinn 11. ágúst 2008.

Helstu málsástæður stefnanda og réttarheimildir er hann byggir á: Stefnandi byggir á því að stefndi hafi pantað vörur frá honum, fengið þær, en ekki greitt fyrir þær svo sem stefnda sé skylt. Um réttarheimildir vísar stefnandi til meginreglna kröfuréttar um efndir fjárskuldbindinga og skuldbindingargildi loforða. Þá er vísað til ákvæða laga um lausafjárkaup, aðallega 45. gr., 47. gr., 49. gr., 51. gr. og 52. gr.

Helstu málsástæður stefnda og réttarheimildir er hann byggir á: Stefnandi byggir á því að félagið SímaStjarnan ehf. sé ekki réttur aðili að þessu máli. Reikningar, sem hér um ræðir, hafi verið gefnir út í janúar 2008 á hendur Strax Iceland. Þá hafi SímaStjarnan ehf. ekki verið í rekstri frá því í mars 2007. HP Farsímalagerinn ehf. (þrotabú) hafi yfirtekið allan rekstur stefnda frá og með 1. apríl 2007 og sé því réttur aðili að þessu máli. Stefndi hafi ekki átt í neinum viðskiptum við stefnanda eða nokkurn annan aðila frá því HP Farsímalagerinn ehf. yfirtók rekstur SímaStjörnu ehf. Umræddar vörur hafi verið pantaðar af starfsmönnum HP Farsímalagersins ehf. og geti því ekki verið á ábyrgð stefnda. Um réttarheimildir vísar stefndi til ákvæðis 2. mgr. 16. gr. laga um meðferð einkamála nr. 91/1991.

Niðurstaða: G-x-x S-x-x, fjármálastjóri stefnanda, bar fyrir rétti að stefnandi hafi hafið viðskipti við stefnda árið 2006. K-kk-nf S-kk-nf framkvæmdastjóri hafi komið fram fyrir stefnda.

R-kk-nf D-kk-nf P-kk-nf bar fyrir rétti að hann hafi ekki verið endurskoðandi fyrir Strax, það hafi verið Grant Thornton endurskoðendaskrifstofa sem séð hafi um síðasta uppgjörið sem samið var fyrir það félag fyrir sameininguna við H.P Farsímalagerinn ehf. Honum hafi hins vegar verið falið að klára uppgjör sem var samið 1. til 31.3.2007 fyrir þetta félag. Hann hafi fengið það hlutverk að ganga frá ársreikningi og skila inn skattframtali fyrir þetta ár. Hann hafi komið að því eftir að rekstri þess var lokið.

R-kk-nf D-kk-nf sagði að rekstri félagsins hafi lokið 31.3.2007. Þá hafi H.P. Farsímalagerinn ehf. tekið yfir allan rekstur og í raun og veru efnahagsreikninginn eins og hann þá stóð samkvæmt uppgjörinu frá Grant Thornton endurskoðendaskrifstofu, sem var dags. 31.3.2007. Hugmyndin hafi verið að allur reksturinn færi yfir í nýja félagið, með öllum eignum, viðskiptakröfum, bankainnistæðum og skuldum. Kaupsamningur hafi verið gerður um þessar eignir sem byggðist á umræddum árshlutareikningi 31.3.2007.

K-kk-nf Ö-kk-nf S-kk-nf bar fyrir rétti að hann hefði starfaði fyrir Strax áður en félagið var selt til H.P. Farsímalgersins ehf. á árinu 2007. Hann kvaðst hafi verið framkvæmdastjóri félagsins. Starfsemi félagsins á Íslandi hafi einkennst af smávægilegri heildsölu og af verslunareiningu að nafni Farsímalagerinn, er staðsett var á einum stað að Miðhrauni 14 í Garðabæ sem jafnfram hýsti skrifstofur félagsins og lagerinn. Samruni þessara félaga hafi komið þannig til að eigendur Hans Petersen hf. hafi viljað sameinast þarna og þetta hafi verið sameinað á þeim grundvelli að eigendur Strax ehf., sem rak fyrirtækið Farsímalagerinn, eignuðust hlut í sameinuðu félagi og Strax ehf. hafi runnið að fullu inn í það félag.

Lagt var fyrir K-kk-þf Ö-kk-þf dskj. nr. 9, sem er kaupsamningur Strax Holdings Inc. sem seljanda og HP Farsímalagersins ehf. sem kaupanda, dags. 10. ágúst 2007. Vísað var til þess að þar komi m.a. fram að Strax ehf. hafi verið keypt af Hans Petersen hf. K-kk-nf Ö-kk-nf sagði að það eina sem eftir var hafi verið að Strax Holdings Inc. vildi halda eftir nafninu. Samið hafi verið um að nafni Strax ehf. yrði breytt inni í sameinuðu félagi í SímaStjarna ehf. K-kk-nf Ö-kk-nf sagði að rekstur Strax ehf. hefði runnið að fullu inn í HP Farsímalagerinn ehf. hinn 1. apríl 2007. Eftir 1. apríl 2007 hafi enginn rekstur verið hjá Strax ehf. HP Farsímalagerinn ehf. hafi tekið að sér að greiða útistandandi viðskiptaskuldir Strax við Telefast AS þegar reksturinn var tekinn yfir. HP Farsímalagerinn ehf. hafi yfirtekið allar skuldir og allar kröfur og gert þeim skil, hafi bæði innheimt kröfurnar og borgað af skuldunum.

K-kk-nf Ö-kk-nf kvaðst hafa verið ráðinn framkvæmdastjóri hjá HP Farsímalagernum ehf. Hann hafi látið af störfum hjá félaginu í byrjun júní 2008 og tekið við sem forstjóri Egilsson hf.

V-kk-nf A-kk-nf K-kk-nf bar fyrir rétti að hann hafi verið fjármálastjóri hjá HP Farsímalagernum ehf. Hann kvaðst hafa byrjað hjá félaginu í júlí 2007 og unnið þar í um það bil tíu mánuði, eða þar til í maí 2008. Hann kvaðst ekki muna hvað þeir hétu, sem hann hafði samband við hjá Telefast AS, nema að hann mundi eftir manni að nafni G-x-x.

V-kk-nf A-kk-nf sagði að í tölvupósti sínum til Telefast AS hafi komið fram að hann vann hjá HP Farsímalagernum ehf. Það hafi verið stöðluð skrif í tölvupóstinum. Hann kvað starfsmenn Telefast AS hljóta að hafa vitað þeir voru að versla við HP Farsímalagerinn ehf. Þeir hefðu átt mikil samskipti við félagið m.a. símleiðis, sérstaklega undir lokin. Hann sagði að eftir að hann kom til starfa hjá HP Farsímalagernum ehf. hafi allar greiðslur til Telefast AS verið inntar af hendi undir merkjum HP Farsímalagersins ehf. Allir reikningar frá Telefast AS hefðu einnig verið bókaðir hjá HP Farsímalagernum ehf., jafnvel eldri reikningar hafi einnig verið færðir inn í bókhaldið.

V-kk-nf A-kk-nf sagði að reikningar frá Telefast AS sem stílaðir voru á Strax hefðu verið greiddir af HP Farsímalagernum ehf. Hann hafi álitið, og borið það undir endurskoðanda að það væri rétt, þar sem HP Farsímalagerinn ehf. hafði yfirtekið allar skuldir Strax.

Stefnandi Telefast AS byggir á því að stefndi, SímaStjarna ehf., hafi keypt vörur af stefnanda. Tveir reikningar væru ógreiddir. Annar dagsettur 8. janúar 2008, að fjárhæð 43.333 EUR, með gjalddaga 7. febrúar 2008 og hinn dagsettur 15. janúar 2008, að fjárhæð 10.785 EUR, með gjalddaga 14. febrúar 2008.

Stefndi byggir á því að félagið hafi ekki átt þau viðskipti við stefnanda sem greindir reikningar eru reistir á. Það hafi verið HP Farsímalagerinn ehf. sem átti þessi viðskipti við stefnanda.

Reikningarnir eru stílaðir á Strax Iceland, Miðhrauni 14, 210 Garðabæ. Í reikningunum er staðhæft að K-kk-nf S-kk-nf hafi fyrir hönd Strax Iceland pantað þær vörur sem reikningarnir greina frá. Hins vegar verður ekki af gögnum málsins ráðið með óyggjandi hætti að forsvarsmenn stefnda, SímaStjörnunar ehf. eða Strax ehf., eins og félagið hét fyrir 24. ágúst 2007, hafi pantað umræddar vörur frá stefnanda í janúar 2008. Stefnandi verður að bera hallann af þessu.

Samkvæmt framangreindu verður stefndi sýknaður af kröfum stefnanda.

Stefnandi greiði stefnda málskostnað eins og í dómsorði greinir.

P-kk-nf Þ-kk-nf héraðsdómari kveður upp dóminn.

DÓMSORÐ:

Stefndi, SímaStjarnan ehf., er sýkn af kröfum stefnanda, Telefast AS.

Stefnandi greiði stefnda 280.000 krónur í málskostnað.

P-kk-nf Þ-kk-nf